Drie vas oor renosterstroperyFoto verskaf deur SAPD Limpopo Drie verdagtes, tussen 31 en 37 jaar oud, is Woensdag in Limpopo in hegtenis geneem in verband met renosterstropery. Kol. Moatshe Ngoepe, woordvoerder van die polisie, het gesê die persone is op verskillende plekke aangekeer tydens ŉ gesamentlike operasie tussen verskeie polisie-eenhede, privaat veiligheidsmaatskappye en boere in Rankin’s Pas buite Modimolle (Nylstroom) en Vaalwater buite Lephalale (Ellisras). “Die inhegtenisnemings volg ná ŉ voorval op ŉ plaas in die Rankin’s Pas-omgewing buite Modimolle waar ŉ renoster doodgeskiet is deur vermeende stropers en twee horings verwyder is,” het Ngoepe gesê. “Die polisie is dadelik in kennis gestel en het dadelik reageer met die ondersteuning van hierdie belanghebbendes. Spore van die stropers is agtervolg met behulp van die boer se helikopter totdat drie verdagtes onderskeidelik in Rankin’s Pas en Vaalwater aangekeer is. Nog twee verdagtes is voortvlugtig, maar hulle is reeds geïdentifiseer en die soektog duur voort.” Beamptes het tydens die inhegtenisneming beslag gelê op ŉ voertuig, twee renosterhorings, ŉ jaggeweer, agt patrone en ŉ byl. Die verdagtes sal na verwagting binnekort in die landdroshowe in Vaalwater en Modimolle verskyn.